**Moció per a l’adhesió i el compromís amb el Pacte Nacional per a la Salut Mental de Catalunya**

La salut mental és un component essencial del benestar de la ciutadania i una condició prèvia per al desenvolupament d'una societat inclusiva i cohesionada. En els darrers anys, els problemes de salut mental i el malestar emocional han augmentat notablement, especialment entre la població infantil i juvenil. Aquest increment s’ha traduït en una pressió creixent sobre els serveis sanitaris, socials i educatius, fet que exigeix una resposta integral i coordinada des de tots els àmbits de governança, inclosos els municipis.

El Pacte Nacional per a la Salut Mental de Catalunya (PNSM), impulsat per la Generalitat amb una mirada interdepartamental i multisectorial, estableix un nou model comunitari i integrat per afrontar els reptes en salut mental amb enfocament de drets, equitat i participació. El món local hi té un paper clau, ja que és el nivell més proper a la ciutadania i té capacitat d’incidència directa en molts dels determinants socials que afecten la salut mental: habitatge, educació, treball, cultura, entorn urbà, cohesió social i lleure, entre d’altres.

Per això, és imprescindible que els municipis coneguin, es comprometin i contribueixin activament a l'impuls del PNSM, amb mesures concretes adaptades a les necessitats del territori i en coordinació amb la resta d’administracions i agents socials.

Per tot l’anteriorment exposat, es proposa al Ple Municipal de l’Ajuntament *(Diputació, Consell Comarcal, EMD, Mancomunitat)* de *(nom de l’ens local)* .............................................l’aprovació de la present moció, amb els següents:

**ACORDS**

**Primer.-** Adherir-se al Pacte Nacional per a la Salut Mental de Catalunya i reconèixer-lo com a marc de referència estratègic per al desenvolupament de les polítiques locals de salut mental i benestar emocional.

**Segon.-** Comprometre’s a incorporar la perspectiva de salut mental en totes les polítiques municipals, especialment aquelles que afecten els col·lectius més vulnerables a aquesta problemàtica, i a impulsar accions que en promoguin la protecció.

**Tercer.-** Impulsar, en col·laboració amb els serveis sanitaris, socials i educatius del territori, un pla local o comarcal de salut mental i benestar emocional, amb participació dels diferents actors i col·lectius afectats.

**Quart.-** Promoure entorns locals saludables i protectors a través d’actuacions culturals, esportives, educatives i en l’àmbit de la salut que contribueixin al benestar emocional de tota la població, amb especial atenció als infants, joves, persones grans i col·lectius vulnerables.

**Cinquè.-** Impulsar accions de formació i sensibilització sobre salut mental i estigma adreçades a professionals municipals, agents socials i la ciutadania en general.

**Sisè.-** Instar als departaments de la Generalitat de Catalunya amb acció territorial en l’àmbit de la salut mental a crear o millorar espais de coordinació territorial amb la participació del món local, prenent com a referència les taules territorials de salut mental existents.

**Setè.-** Instar el govern de la Generalitat de Catalunya a millorar el finançament de les accions orientades a prevenir, atendre i recuperar la salut mental de la població.

**Vuitè.-** Instar el govern de la Generalitat de Catalunya a l’obertura d’una línia d’ajuts als ens locals adherits al PNSM, per a poder disposar de recursos i eines per a la seva implementació en els municipis.

**Novè.-** Donar trasllat d’aquests acords a la Conselleria de Presidència i al Departament de Salut de la Generalitat de Catalunya, als grups parlamentaris del Parlament de Catalunya, a la Federació de Municipis de Catalunya i a l’Associació Catalana de Municipis.